Dom, dommer, domste | SkalkSkryf
« Die Self
Die Boskapper »
Dom, dommer, domste
Januarie 14, 2010 deur Louwie
Daar is baie dinge in die lewe wat ek nie verstaan nie, een daarvan is mense. Ek verstaan nie mooi hoe mense se koppe werk nie.
Vat nou maar hierdie Desember. `n Vriend trek sy jaarlikse trek af see toe, na sy eie vakansie huis toe. Hy het ook `n woonstel daar wat hy uithuur. Vriende vra, kan hulle die woonstel huur vir die hele Desember. Goed, reg, ja, doen so, sê my vriend aan sy vriend. Eers toe die vriende die woonstel betrek het blyk dit dat hulle `n ou klein probleempie het, hulle het nie geld om te betaal vir die huur van die woonstel nie.
Hulle kon ook nie Desember se huishuur bybring nie en het toe maar `n lening by die bank aangegaan vir die ou klein lastigheidjie. Maar hulle het sakke vol geskenke gekoop vir al die familie wat ook by die see vakansie hou!
Jy kan nie jou huishuur betaal nie maar jy gaan hou `n maand lank vakansie by die see in `n ander ou se woonstel wetende dat jy hom ook nie kan betaal nie. Hoe de hel werk so `n mens se kop?
My buurman oorkant die pad sukkel. Soms betaal hy sy tuinwerker met ou klere omdat hy nie geld het om hom mee te betaal nie. Die tuinjong neem eksepsie want selfs nuwe klere maak nie jou maag vol nie, wat nog van ou klere.
Desember gee sy werk vir hom en sy vrou (hy sê vir die 2 kinders ook. Ek weet nie hoe dit werk nie.) gratis retoer kaartjies Hongkong toe. Verblyf moet hy self betaal. Hulle ruk vroeg een oggend op lughawe toe, gestewel en gespoor vir die Hongkong trip. Hulle kry nie plek op die vliegtuig nie en vertrek terstond na `n vakansieoord iewers Noord van Warmbad/Bella Bella. Eet elke dag uit, blaas geld soos bossies want hulle het mos elkeen `n bonus te blaas, al weet die vrou nie of sy volgende jaar (hierdie jaar 2010) nog werk gaan hê nie.
Op `n dag kry hulle tog plek op `n vliegtuig en vertrek Hongkong toe vir 4 dae, vliegtyd ingesluit.
Terug by die huis bel sy een buurman wat in die Kaap vakansie hou hom en vra hy moet tog asseblief dringend vir hom sy water en ligte rekening gaan betaal, hy het vergeet om te betaal en hulle gaan sy krag afsny. Hy sal die geld terug betaal sodra hy weer by die huis is.
Buurman doen sy buurmanlikke plig en gaan betaal die rekening. Die man kom terug van vakansie af maar maak geen aanstaltes om sy skuld te betaal nie.
Intussen word my buurman ingelig dat die man wie se water en ligte hy uit die goedheid van sy hart gaan betaal het, uit sy huis gesit gaan word omdat hy maande agter is met die huurgeld vir sy huis.
Nou is my buurman skielik diep in die moeilikheid. Hy moet sy kinders se skoolgeld gaan betaal en hy het nie geld nie.
Nou vra ek jou, hoe gaan hou jy vakansie by die see, in Hongkong of waar ook al, terwyl jy voor jou heilige siel weet jy het nie geld nie?
Hoe de donner werk mense se koppe? Of verstaan ek die lewe, en leef ek die lewe heeltemal verkeerd?
Posted in Uncategorized | 12 Kommentaar
op Januarie 15, 2010 at 7:55 vm Joh
"Die lelies vannie veld", soos een vannie Groot Boeke dit stel. Moenie jou oor die dag van môre bekommer nie. Dis nou hoe ver verkeerd die beginsel verkondig en verstaan word.
op Januarie 15, 2010 at 8:48 vm demoerin
Ek verstaan ook nie die mense in jou storie nie.
Dit is hoekom ek as reël vir niemand geld leen nie, want ek voel altyd te donners sleg om dit terug te vra (al word dit vir my geskuld)
op Januarie 15, 2010 at 11:29 vm Andrew
Hulle dink seker – oh well ons is klaar in ons dinges, lets go out in style.
My bure leen gereeld by my geld vir hondekos dan wonder ek hoekom hulle dit nie maandeliks vooruit koop nie. In hulle garage staan 2 quadbikes, 'n 4×4, 'n motorfiets, hulle het groot marmer teels in die huis, DSTV en leef van wegneem etes wat by die huis afgelewer word … maar ai, hondekos vergeet hulle elke keer. 🙂
op Januarie 15, 2010 at 7:25 nm Louwie
"Lelies van die veld" Miskien kan iemand nou hier vir my `n finale uitleg gee van Matheus 6 vanaf vers 25. oor die lelies en die voolkies en die bye wat nie saai nie en hoe donners hard ek moet werk om nie skandelik naak en honger op straat te sit nie.
Ja dit maak mens demoerin, demoerin as mense onbeskaamd geld "leen". Maar veral vir jouself omdat jy te skaam/ordentlik/dom is om dit terug te vra. Net om nee te sê vir enige versoek laat my in sweet uitslaan. Ek sou `n baie "slegte" meisie gewees het.
Soos ek sê Andrew, ek verstaan mense nie. By ons kry die honde eerste kos, en is rondvet. My buurman se honde is vrek maer (het hom eendag gaan uitk*k daaroor) maar naweek vir naweek drink en braai dit met pêlle.
Daai lelie ding pla my. Verduidelik asb!
op Januarie 15, 2010 at 10:01 nm Sonkind
Dis flippin con-men daai. Hul sal hul lewe lank so leef en van ons sal ons lewe lank suckers bly wat hulle HELP om so te bly leef. Dan neem mens nog party mense kwalik omdat hulle niemand meer wil help nie?! G'n donnerse wonder nie. Soms, hoe meer ek van mense sien, hoe meer like ek standbeelde.
op Januarie 15, 2010 at 11:46 nm Girl van die Suburbs
Nee jinne….. Prioriteite 💡 lessie nommer een.
Ek wonder soms of mense wat nog nooit honger gaan slaap het, werkloos was of wat regtig uit nood nie huur betaal het nie… Die waarde van mens-wees verstaan?
op Januarie 16, 2010 at 6:36 vm flippiefanus
Haai dis darem maar vreeslik. Wys mens net: armoede is nie noodwendig 'n gebrek aan geld nie. Dis 'n mindset. Nou wonder ek altyd oor die kinders wat in sulke gesinne grootword. Hoe gaan die arme kinder nou in hulle lewens vaar as hulle sulke voorbeelde van hulle ouers af kry?
op Januarie 16, 2010 at 8:27 nm Louwie
Ja ons verstaan die waarde van mens wees girl v d Sub maar om drie weke lank te gaan vakansie hou en dan terug te kom en nie jou skuld te betaal nie is ook verkeerd. daar is mense wat swaar kry en dan is daar mense wat nie omgee nie want daar is 'n sucker om elke draai wat hom gaan help. Ek en Louwie was drie jaar laas met verlof want dis maar hoe dit is, dan het ek mense wat ek voor kos moet koop omdat hulle nie werk nie, moet seker demoerin wees maar dit vat ook te veel energie
op Januarie 19, 2010 at 9:30 nm Louwie
Flippiefanus, dit maar tipies van die post-moderne hedonistiese verbruikers kultuur, die godsdiens van koop, wat Piet Naudé so goed beskryf het in sy artikel in die tydskrif 'Lééf' van Jan. 2010.
`n Briljante verwoording van dieselfde verskynsel en die shopping centre as moderne tempel van aanbidding, is natuurlik nog altyd Etienne Leroux, die ou meester van satire, se "Derde oog" die derde boek in die Silberstein trilogie.
En ja, die kinders loop maar dieselfde pad, daarom is die wêreld vandag in so `n geldelike gemors, geestelik bankrot en moreel uitgerafel.
"armoede is nie noodwendig 'n gebrek aan geld nie."
Is so, arm van gees is `n erger siekte.
Braai en drink en jol, want more is nie my probleem nie!
op Januarie 21, 2010 at 12:58 nm Girl van die Suburbs
hahha… Net die naweek vertel my ouers my dat hulle buurman presies dieselfde doen. Hy het aan hul regterkant 'n huis gehuur en nie betaal nie en word uitgeskop en wil nou die huis aan hul linkerkant huur… WDF? 😯
Trek van een huis na die ander want jy komweg daarmee om nerens te betaal nie.
op Januarie 21, 2010 at 8:26 nm Louwie
Daai "Lelies van die velde" en bytjies wat nie werk nie en net steek en nie worry oor more nie of so iets van die Groot boek pla my nog steeds.